Danske priser på GTX-udgaverne af ID. Buzz

Nu er der kommet danske priser på det mest potente rugbrød nogensinde, nemlig ID. Buzz GTX. Ligesom de almindelige udgaver fås GTX-varianterne i både en kort og en lang udgave og priserne starter ved 509.995 kroner. Og så er der voldsomme 340 heste ombord, ligesom de har et moment på vanvittige 695 Newton-meter. En kombination, der giver den store flyder en acceleration fra 0-100km/t på bare 6,1 sekunder.

De to versioner af ID. Buzz GTX er udstyret med den samme elektriske drivlinje. En 109 hk asynkron elmotor trækker på forhjulene, mens baghjulene drives af den 286 hk stærke APP550-elmotor, der kendes fra ID.4 og ID.7.

Hvor den elektriske drivlinje er identisk i de to varianter af ID. Buzz GTX, adskiller de sig fra hinanden, når det kommer til batteriet. Den korte version er bestykket med et 79 kWh-batteri, der giver bilen en rækkevidde op til 419 kilometer, og batteriet kan lynlades med op til 185 kW. En lynladning fra 10-80 procent tager, ifølge Volkswagen, 26 minutter.

Den lange version af ID. Buzz GTX har et større 86 kWh-batteri, der giver en rækkevidde op til 458 kilometer. Det kan lynlades med op til 200 kW, hvor en lynladning fra 10 til 80 procent også her kun tager 26 minutter. 10 minutters lynladning giver under optimale betingelser op til 236 kilometer rækkevidde.

Men det er naturligvis ikke bare drivlinjen, der adskiller GTX-udgaverne fra de almindelige udgaver af Buzz’en.

Læs også: Prøvekørt – Volkswagen ID.7 GTX Tourer.

Frontdesignet på GTX-versionen skiller sig ud med en frontkofanger, der har et sort luftindtag med gitter i bikubemønster, og ude i hver side er der vertikale airguides. Ved siden af disse airguides er der nydesignede kørelys i form af to LED-trekanter oven på hinanden formet som en pilespids.

Interiøret i GTX-versionen er holdt i sort, der brydes af røde striber og syninger på sæderne og multifunktionssportsrattet.

Hvad angår GTX-versionens øvrige udstyr, kommer den med det samme standardudstyr som en Style. Det vil sige, at den blandt meget andet kommer med el-justerbare forsæder med massage, den store assistentpakke med Travel Assist, nøglefri adgang-og-start, elektrisk betjente skydedøre og bagklap samt IQ. LIGHT-LED-matrix-forlygter.

ID. Buzz GTX kan trække op til 1.600 kilo i versionen med lang akselafstand og op til 1.800 kilo i versionen med kort akselafstand.

Læs også: Prøvekørt – ID. Buzz er blevet længere, billigere og mere potent.

ID. Buzz GTX | Kort version | Lang version
Rækkevidde (WLTP) | 419 km | 458 km
Batterikapacitet (netto) | 79 kWh | 86 kWh
Motor | 340 hk | 340 hk
Moment | 695 Nm | 695 Nm
Acceleration 0-100 km/t | 6,1 sekunder | 6,7 sekunder
Ladeeffekt (AC/DC) | 11 kW / 185 kW | 11 kW / 200 kW
Bagagekapacitet (m/u sæder) | 306 liter / 2.469 liter | 306 liter / 2.469 liter
Træk | 1,8 ton | 1,6 ton
Kontantpris fra | 509.995 kr. | 549.995 kr.

Danske priser på GTX-udgaverne af ID. Buzz